**Sandra Krauze**

**Būs iespēja izglītības iestāžu vadītājiem pastāstīt par savu darbu**

**Publicēts: Skolas Vārds, 21.08.2014.**

 **„Izglītības kvalitātes valsts dienesta vadītāja Inita Juhņēviča, sagaidot jauno mācību gadu, šķiet pat kļuvusi jaunāka,” *Skolas Vārds* klusībā secina tikšanās reizē IKVD un atceras senu patiesību – skolotājs jau nenoveco, jo visu mūžu ir kopā ar bērniem. Inita aizvien tic, ka, tikai sadarbojoties un atbalstot vienam otru un visiem kopā – bērniem, vecākiem, skolotājiem un citiem izglītībā iesaistītajiem, – tiešām var celt izglītības kvalitāti.**

**„Esmu pirmo dienu no atvaļinājuma un priecājos saņemt ziņu, ka žurnālam *Skolas Vārds* vēl joprojām esam interesanti. Labprāt tikšos ar jums nākamajā trešdienā 20. augustā, kad būs skaidra informācija pēc diskusijām Valsts kancelejā un IZM par direktoru vērtēšanu.
Ļoti gribētu intervijā sniegt konkrētu un skaidru informāciju,” šādu e-vēstuli no jums saņēmu pirms nedēļas. Tātad šodien, kad tiekamies, ir 20. augusts. Tikko beigušās diskusijas... Ko teiksim direktoriem?**

2015. gadā sāksim valsts un pašvaldības izglītības iestāžu vadītāju vērtēšanas pakāpenisku ieviešanu. Paredzēts, ka tā notiks kopā ar izglītības iestādes akreditāciju reizi sešos gados. Pirmajā gadā plānots izvērtēt to 34 skolu direktorus, kuru vadītajās skolās akreditācija notiks ar ekspertu komisiju. Tas nozīmē, ka šajās skolās ir bijušas problēmas un sūdzības IKVD ir apstiprinājušās. Izglītības iestāžu vadītāju vērtēšanai plānots noteikt tādus kritērijus kā vadītāja izglītība, tālākizglītība un profesionālā pieredze, vadītāja prasme iestādes darbības plānošanā un organizēšanā, iestādes personāla un materiāltehnisko resursu pārvaldīšanā, kā arī sadarbības veidošana un iestādes mērķu un uzdevumu sasniegšana. Direktorus noteikti interesē, kas viņus vērtēs... Vērtētāji būs trīs – vietējās pašvaldības (darba devēja) pārstāvis, eksperts – citas skolas direktors un IKVD pārstāvis ar skolas vadītāja pieredzi. Noteikti jāpiebilst, ka visiem direktoriem būs iespēja piedalīties kursos, kur varēs iepazīties ar sava darba vērtēšanas sistēmu. 2016. gadā izvērtēsim jau 140 izglītības iestāžu direktorus, no 2017. gada – arī pirmsskolu vadītājus. Vēršam uzmanību, ka mums ir svarīgi, lai šis process būtu jēgpilns un direktors vērtēšanas laikā tiktu atbalstīts, iedrošināts. Šī būs iespēja izglītības iestāžu vadītājiem pastāstīt par savu darbu. Ir ļoti svarīgi, ka direktoru vērtēšanas forma ir saruna, kas vērš uz sadarbību...

**Kas notiek, ja skolas vadītājs saņem zemu vērtējumu? Vai IKVD secina, ka
viņš neatbilst amatam?**

Komisijai būs iespēja izvērtēt viņa atbilstību un sniegt savus ieteikumus, ko darīt tālāk.

**Vai IKVD veidos jaunas amata vietas un piesaistīs ekspertus skolu
vadītāju izvērtēšanai?**

Jā, arī IKVD ir vajadzīgi papildu resursi. Notiks arī ekspertu piesaiste un apmācības.

**2013. gadā par 51% pieaudzis ar ekspertu komisiju akreditēto vispārējās
izglītības programmu skaits. Par ko tas liecina?**

Gribu teikt, ka visbiežāk izglītības iestādes un izglītības programmu īstenošanas kvalitātes vērtēšana kopā ar ekspertu komisiju jāorganizē gadījumos, kad izglītības programma nav bijusi akreditēta divu gadu laikā no tās īstenošanas uzsākšanas dienas; kad izsniegti izglītības dokumenti par neakreditētas izglītības programmas apguvi; kad īstenota izglītības programma, kurai beidzies licences vai akreditācijas termiņš; kad Kvalitātes dienesta Uzraudzības departamenta veiktajās pārbaudēs konstatēti būtiski normatīvo aktu prasību pārkāpumi; kad izglītības iestāde nokavējusi pieteikšanos akreditācijai (arī akreditācijas iesniegums un pašnovērtējuma ziņojums neatbilst normatīvo aktu prasībām, un nav apliecinājumu par izglītības iestādes vadītāja tālākizglītību iestādes darba organizācijā vai kvalitātes novērtēšanā); kad konstatēti izglītības iestādes izglītojamo īpaši zemie mācību sasniegumi ikdienas darbā un pēdējo divu gadu valsts pārbaudes darbos, salīdzinot ar vidējo rādītāju valstī (2012.gadā – 1 (3%) izglītības iestāde, 2013.gadā – 3 (6%) izglītības iestādes). Protams, akreditāciju ar ekspertu komisiju organizē arī izglītības programmu īstenošanas kvalitātes vērtēšanā jaunizveidotajās izglītības iestādēs. Mūsu secinājums – izglītības iestāžu vadītājiem ir jāpaaugstina iemaņas darba plānošanā, kontrolē, pārraudzībā un izvērtēšanā.

**2013. gadā ekspertu komisija vērtēja izglītības īstenošanas kvalitāti 49 vispārējās izglītības iestādēs, no tām 42 pašvaldības dibinātās izglītības iestādēs un septiņās privātās izglītības iestādēs. Kāda ir kopējā aina un secinājumi?**

Salīdzinot ar 2012. gadu, 2013. gadā akreditēto pašvaldības izglītības iestāžu skaits (42) ir palielinājies par 75%, savukārt privāto izglītības iestāžu skaits ir samazinājies par 13%. 2013. gadā akreditācijai nav pieteikta neviena valsts iestāde. Akreditēto izglītības programmu skaits (129) pašvaldības izglītības iestādēs ir palielinājies par 72%, bet akreditēto izglītības programmu skaits (10) privātajās izglītības iestādēs ir samazinājies par 23%. Pozitīvi, ka ir vairojies pašvaldības izglītības iestādēs akreditēto izglītības programmu/izglītības iestāžu skaits, kuras īsteno dažādas speciālās izglītības programmas un pedagoģiskās korekcijas programmas. Ir vērojama jauna tendence – privātās izglītības iestādes piesaka akreditācijai izglītības programmas, kuru apguves forma ir tālmācība. 2013.gadā akreditācija atteikta divām izglītības iestādēm, kurā bija konstatēti daudzi būtiski trūkumi, piemēram, būtiska personālresursu neatbilstība un neatbilstošs vadības darbs.

**Vērtējot vispārējās izglītības iestāžu darbības un programmu īstenošanas kvalitāti 2013. gadā, eksperti visvairāk nepilnību ir konstatējuši izglītības programmu īstenošanā. Kādas ir galvenās nepilnības un ieteikumi skolām, lai tās nepieļautu?**

Izvērtējot ekspertukomisijas ziņojumus par jomu *Mācību saturs – iestādes īstenotās izglītības programmas*, var secināt, ka izglītības iestādēm nepieciešams pievērst lielāku uzmanību izglītības programmu grozījumiem atbilstoši ārējo normatīvo aktu prasībām. Runājot par iestādes vadības darbu un personāla pārvaldību, būtiskākie iemesli kvalitātes vērtējuma līmenim ar „pietiekami” un „nepietiekami” ir šādi: izglītības iestāžu vadītāji nepārzina pedagoģiskā procesa organizēšanai nepieciešamo obligāto dokumentāciju, savas darba funkcijas un normatīvos aktus. Mūsu ieteikumi: pilnveidot izglītības iestāžu vadītāju iemaņas darba plānošanā, personāla pārvaldībā un normatīvo aktu pārzināšanā saistībā ar izglītības iestādes darba procesa organizēšanu.
**Pašlaik palielinās no ārzemēm atbraukušo bērnu skaits, kas skolām nereti
rada problēmas...**

Neatbalstām tendenci, ka bērnus, kad viņi atbrauc no ārzemēm, bieži ieskaita zemākā klasē tikai tāpēc, ka viņi nezina vai nepietiekami zina valodu. Viena no absurdākajām situācijām – meitenei jāmācās ceturtajā klasē, bet viņu ieskaita pirmajā tikai valodas nezināšanas dēļ. Skolai, ja ir nepieciešams, noteikti būtu jānodrošina papildu atbalsts. Arī pašvaldībai par to būtu jādomā... Var papildus organizēt interešu izglītības pulciņus. Pašlaik izglītības standartā ir norādīts, ka izglītības iestādei ir tiesības palielināt stundu skaitu latviešu valodā, vēsturē un sociālajās zinībās... Par to gan nekāds papildu finansējums no valsts netiks piešķirts, jāiztiek ar pašvaldības piešķirtajiem līdzekļiem. Ir jāmeklē un jāatrod varianti, kā bērnam palīdzēt. Viņš nedrīkst būt cietējs.

**Būtiskākie IKVD pasākumi un plāni jaunajā mācību gadā?**

No 2015. gada vērtēsim, vai atļaut strādāt par pedagogu personai, kas bijusi sodīta par tīšu kriminālpārkāpumu vai mazāk smagu noziegumu, ja sodāmība ir dzēsta vai noņemta. Pastiprinātu uzmanību pievērsīsim izglītojamo drošībai izglītības iestādēs. Ir sagatavoti grozījumi Ministru kabineta noteikumos, kas regulē izglītības iestāžu reģistrāciju, paredzot būvvaldes atzinuma nepieciešamību. Plānots, ka Kvalitātes dienests pirms izglītības iestādes reģistrācijas un programmu licences izsniegšanas pieprasīs būvvaldē atzinumu par ēkas un to telpu atbilstību drošības prasībām, lai varētu nodrošināt izglītojamo tiesības uz drošu vidi. Savukārt, izskatot sūdzības, Kvalitātes dienests vienlaikus izvērtēs drošības noteikumu ievērošanu izglītības iestādē un tās organizētajos pasākumos.

**Kas IKVD darbībā paliek aizkadrā? Kas mums tā arī netop zināms?**

Man gribas būt godīgai, bet jums jāsaprot, ka visu tāpat nepateikšu... Aizkadrā paliek cilvēku izjūtas, ko viņi gūst pēc sadarbības ar Kvalitātes dienestu. Mēs saskaramies ar gluži cilvēciskām emocijām, sāpēm, prieku, neizpratni, neapmierinātību... Taču vislielākais gandarījums ir tad, kad esam spējuši palīdzēt. Aizkadrā paliek arī mūsu darba virtuve: mēdz teikt – cik cilvēku, tik viedokļu... Mūsu strīdi, diskusijas un prieks, ka galu galā esam spējuši vienoties.

**Noslēgumā varbūt mazliet no smiekliem caur asarām… Visabsurdākās sūdzības, ko Kvalitātes dienests saņēmis iepriekšējā mācību gadā?**

Skolas direktors lej bērniem cepurēs ūdeni un pēc tam tās sausina ar ventilatoru... Skolas direktore regulāri staigā pa skolu ar suni un terorizē bērnus... Medmāsa indē skolēnus ar tabletēm... Vēl interesants gadījums – pedagogs jau desmit gadus nestrādā skolā un tagad mūs lūdz atnest no tās viņa darba grāmatiņu!!!